รัฐมนตรีประจำสำนักนายกรัฐมนตรี ขอความร่วมมือประชาชนงดกิจกรรมสังสรรค์ที่มีการรวมกลุ่มกันเป็นจำนวนมาก ลดความเสี่ยงการติดโรคโควิด-19
รัฐมนตรีประจำสำนักนายกรัฐมนตรี ขอความร่วมมือประชาชนงดกิจกรรมสังสรรค์ที่มีการรวมกลุ่มกันเป็นจำนวนมาก ลดความเสี่ยงการติดโรคโควิด-19 นายเทวัญ ลิปตพัลลภ รัฐมนตรีประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี มอบหมายให้กระทรวงสาธารณสุข จัดทำหนังสือเพื่อเป็นแบบแผนในการป้องการแพร่ระบาดโรคโควิด-19 การรักษาและบริหารจัดการสถานการณ์การแพร่ระบาด ให้เป็นรูปเล่ม เพื่อเป็นแนวทางในการปฏิบัติตามมาตรการในการป้องกันและดูแลประชาชน นอกจากนี้ ยังสั่งการให้กระทรวงการคลังยกเว้นภาษีอากรนำเข้าในการผลิตหน้ากากอนามัย เครื่องมือทางการแพทย์ อุปกรณ์ชุดตรวจหาไวรัสโคโรนา 2019 และเวชภัณฑ์ที่เกี่ยวกับการรักษาโรคโควิด-19 พร้อมทั้งสั่งการให้กระทรวงสาธารณสุขเร่งกระบวนการตรวจเพื่อรับรองมาตรฐานให้สำนักงานคณะกรรมการอาหารและยาใช้เวลาดำเนินการภายใน 1 วัน ทั้งนี้ปัจจุบันผู้ว่าราชการจังหวัดภูเก็ต และ 3 จังหวัดชายแดนภาคใต้ได้ประกาศห้ามเข้า-ออก เพื่อป้องกันการแพร่ระบาดของโรคโควิด-19 พร้อมขอความร่วมมือประชาชนงดจัดกิจกรรมสังสรรค์ที่มีการร่วมกลุ่มกันตั้งแต่ 100 คนขึ้นไป โดยเฉพาะการแข่งขันชกมวย อย่างไรก็ตาม กรณีงานมงคลต่างๆ หากเป็นไปได้ขอให้เลื่อนการจัดงานไปก่อน เพราะจะเกิดความเสี่ยงต่อการติดโรค แต่หากเลื่อนการจัดงานไม่ได้ต้องมีการคัดกรองอย่างเข้มงวด โดยเฉพาะเรื่องความสะอาด ส่วนงานสวดอภิธรรมศพแนะนำให้ลดระยะเวลาในการสวดให้เร็วขึ้น และให้เว้นระยะห่างของผู้ร่วมงาน รวมถึงการทำความสะอาดสถานที่ที่เป็นจุดสัมผัส รวมถึงหมั่นล้างมือและงดการร่วมกลุ่ม ขอให้ดำเนินการตามนโยบายของรัฐบาล อยู่บ้าน หยุดเชื้อ เพื่อชาติ